  Виталий Пронин Удмуртилэн инвестициосъя картаеныз тодматскон ортчиз «Калашников» концернлэн азбараз. Россиысь 90 процентэз ож тӥрлык поттэмын Удмуртиын.Виртуальной улонэ вамышОтысь адӟыны луиз егит ужбергатӥсьёслэсь выль проектъёссэс. Соос бадӟым кивалтӥсьёсты абдратӥзы. Кылсярысь, Игорь Шувалов туж паймиз Ижысь Иван Клабуковлы. Егит ужбергатӥсьлэн Hudway огазеяськонэз машинаослы дисплей поттэ. Дисплей огшоры ӧвӧл - навигацияя вань иворез огазеяса возьматэ. Дисплеез  машиналэн укнояз капчиен юнматыны луэ. Маиз пусйымон: сыӵе опциосты машинае пуктон сылэ 2 сюрс доллар котыр, нош дисплейлэн асдуныз, пе, 12 сюрс манет сяна уг люкаськы. Та вакытэ Hudway АВТОВАЗ огазеяськонэн ӵош таӵе дисплей поттон сярысь  малпасько.Мукет ужъёс герӟась-кемын вал дӥсь вуронэн, кофе пӧзьтонэн, мувӧй кысконъя оборудованиосты но виртуальной очкиосты дасянэн. Берлоез проект люкаськемъёсты тужгес бордаз кыскиз. Угось огдышем выллем очки со ӧй вал. Тӧдьы бумагалэсь коробка пушкы понэмын телефон. Телефонэ нимысьтыз программа гожтэмын. Соя 3D форматэн адӟыны луиз, кылсярысь, кызьы Грак ёросын африканской сомез будэто! Тунсыко арбери дуно уг сылы вылэм - 300 манет. Игорь Шувалов, сыӵе аспӧртэм очкиез понытэк, ӧз чида.- 3 ар талэсь азьло Россиысь Сбербанклэн кивалтӥсез Герман Греф Удмуртие вуылӥз вал. Соку со Правительствоын ужасьёслы таӵе очкиос кузьмаз. 3 ар куспын зол азинскиллямды! - шуиз со. И. Клабуковлэн (бурысез) дисплеез пумысен кенешон. Адӟем кароно... песянайёслэсьПрезентациез усьтӥзы Брангуртысь песянайёс. Соос кырӟам бӧрсьы Удмуртилэн Тӧроезлэсь ужзэ быдэсъясь Александр Бречалов люкаськемъёслы вазиськиз:- Брангуртысь песянайёсты та ужрадэ юнме ӧм чортэ. Соос вормизы «Евровидение» конкурсын, Сочиын Олимпиада усьтонэ пыриськизы. Учкелэ, кызьы соос туала улонын быдэс дуннелы асьсэды возьматыны быгатӥзы! Песянайёсмы такем чырткемесь бере, мар веранэз ини егитъёсмы сярысь. Кужыммы бадӟым!Инвестициосъя картаен тодматонэн кивалтӥзы Александр Бречалов, солэн юрттӥсез Александр Свинин но Удмуртилэн Тӧроезлэн Россиысь Президент бордын оскем муртэзлэсь ужзэ быдэсъясь Михаил Хомич. Соосты сак кылзӥзы Внешэкономбанк, Сбербанк, ВТБ-24, Промсвязьбанк, Росатом но мукет огазеяськонъёслэн кивалтӥсьёссы, Москваысь, Крымысь, Севастопольысь инвесторъёсын ужасьёс, Китайысь, Индиысь но Казахстанысь куноос.Инвестициосъя картаез дасян кыстӥськиз 3 толэзь пала. Экспертъёс ог 200 пол сюрес вылэ потазы, 30 муниципал кылдытэтъёсын тодматскизы. Озьы тодмо луиз: инвестициосты кыскыны быгатозы 500 пала площадкаос. Картае шедизы 300-лэсь ятыр площадкаос но 181 проектъёс. Тросэз соос герӟаськемын гурт удысэн, IT-инновациосын, машина лэсьтонэн но мукет. Китайёсын гожтэмын огкыл мувќй поттон тћрлык џош лэсьтон сярысь.Александр Бречалов куноосты нырысь-валысь тодматӥз шаермылэн улон-вылонэныз но азинскеменыз. Шумпотыса пусйиз: йӧл поттонъя Россиысь улосъёс пӧлын Удмуртия азьмынӥсьёс радын - ар куспын йӧлмы 650 сюрс тонна люкаське. Та йӧл тырмысал Финляндиын котькуд улӥсез куноятыны. Промышленность но интыяз уг сылы. Туннэ республикаысь предприятиосты тодо кунгож сьӧрын но. Кылсярысь, механикая Чепца завод та вакытэ Ferrary заводлы  ез дасян борды басьтӥськиз. Мувӧймы сомында - тырмысал Швейцарилы, Норвегилы яке Чехилы. Россиысь 90 процентэз ож тӥрлык поттэмын Удмуртиын, 20 процентэз - авиацилы оборудование.Бусыез чаклалоз роботАлександр Свинин инвесторъёс понна тужгес тунсыко луись удысъёсын тодматӥз.- Кылсярысь, пилоттэк лобась арбериосты поттон, - шуиз со. - Туннэ дуннеысь 2 процентэз сыӵе тӥрлыкъёс шаерамы дасямын. Гурт удысэ цифровой системаосты вӧлмытоно вылэм. Соос юрттысалзы чакланы, кызьы ужа техника, мынэ кизён-гырон,  ӝужало будосъёс. Америкаысь 80 процентэз фермеръёс та системаосын ужало ини, нош Россиын та лыдпус 8 процент сяна ӧвӧл. Экономикамы азинскысал, шаерамы поттэм сиён-юон кунгож сьӧры но кошкысал ке. Ярам, та ласянь али Азиысь кунъёсын кенешонъёс мыно ини.Презентация дыръя Китайысь куноос мылкыдъёссэс ӧз ватэ: инвестициосмес, пе,  гурт удысэн герӟасалмы. Китайын туннэ зол азинске Венчурной фонд, солэн бурд улаз 150 огазеяськон ужа.- Милемлы тунсыко гурт удыслы сӥзем туала техникады, ужан амалъёсты, - пусйиз огазеяськонлэн кивалтӥсез Сю Саопинь. Нуналлы быдэ Ижысь автозаводын 200 «Лада-Веста» машина бичало.Михаил Хомич люкаськемъёсты тодматӥз Удмуртиысь бизнесысь 100 чемпионъёсын. Та ужбергатӥсьёсын республика данъяське. Угось экономикаын кылдылӥсь шуг-секытъёс шоры учкытэк, соос быгато зол азинскыны.- Совето аръёсы кунысьтымы котькудӥз нылпи коляска лэсьтэмын вал Вотка городын, - веранзэ мытӥз М. Хомич. - Шумпотымон, туннэ но отысь фабрика азьло сямен ик ӟеч ужа, пиналъёслы мебель бича. «Прядки в порядке» салонъёс зор бере губиос кадь усьтӥсько. Удмуртиын сяна, соос вань ини Россиысь 32 улосъёсын но кунгож сьӧрысь 3 странаосын. «Ува-молоко» огазеяськон кылем арын 6,7 миллиард манет тыр барыш поттыны быгатӥз. Йӧллы ӟенеликъёс дася Можгаысь пияла поттонъя «Свет» завод. Со но синмаськымон тырше. Туннэ, сиён-юонлы сяна, духиослы но косметикалы пияла дася. «Цветы Удмуртии» огазеяськон вуззэ бускель улосъёсы келяны кутскиз. Нош «Конструкторское бюро электроизделий XXI века» самолётъёслы но вертолётъёслы ӟеч фараос лэсьтэ. Вань бизнес-чемпионъёсын мургес тодматскыны луоз inwestudm.ru сайтын.Ярдур, аэропорт но паркОзьы ик А. Бречалов вераз, матысь 5 ар ӵоже инвестициосты кытчы кыскыны умой луысал. Быръемын Ижысь 5 объект:- Нырысь ик: Иж тымет ярдур. Со туннэ мӧзмыт. Набережноез улӟытозы нылпиослы площадкаос, аттракционъёс, кафеос. Кыкетӥез: аэропорт. Отысь лобӟон но пуксён полосаез выльдонлы республика коньдон шедьтӥз. Табере рейсъёсты уноятоно, кунгож сьӧрысь странаосы потаны луонлык кылдытоно. Со понна «Ижавиа» огазеяськонын ӟеч пилотъёссы тырмыт. 14-ез англи кылын капчиен вераськыны быгатэ. Куинетӥез: пыӵал поттон заводлэсь валтӥсь корпуссэ выльдоно, отчы музей но кунокуа усьтоно. Со городлэн пусэз мед луоз, туристъёсты бордаз мед кыскоз. Ньылетӥез: «Ижевский завод» парк кылдытоно. Отын ужаны быгатысалзы роботъёс, станокъёс, пӧртэм тӥрлык поттӥсь заводъёс. Витетӥез: Ижын хоккеен шудӥсь нылпиослы комплекс ӝутоно. Со 7 сюрслэсь ятыр адямилы чакламын мед луоз. Каток сяна, отчы одно ик пуктоно гостиница но. Сарапулысь ярдур киужез азинтонъя центрлы пӧрмыны быгатоз.Калыкез кысконо ярдуреРоссиысь Правительстволэн Тӧроезлэн воштӥсез Игорь Шувалов презентация пумысен ӝутскем мылкыдзэ ӧз ваты:- Проектъёстэс кылзӥ но, ужбергатӥсьёслы, китӥзы кутыса, вераме потыны ӧдъяз: сётэлэ инвестициостэс Удмуртилы! Умой дасяськиллямды. Тазьы ик тыршиды ке, 3 поллы  тӥлесьтыд бадӟымгес бускельдэс - Татарстанэз - азьпалтыны быгатоды!Россиысь Президентлэн Приволжск федерал округъя оскем муртэз Михаил Бабич ватсаз:- Азинскон лыктэ, власть но бизнес ог-огзылы юрт-тӥськыса ужаку!Картаен тодматскон бӧрсьы ужбергатӥсьёс кошкыны ӧз дыртэ. Соослы ӵектӥзы 4 пумо сессиосты. Пӧлысьтызы огез сӥземын вал Сарапуллы. «Моногород - точка кипения» нимаськиз со. Куноос тодӥзы, маин улэ город, кенешизы, кызьы шоро-куспо но пичи ужбергатонлы юрттоно, туристъёсты кысконо.- Мон малпамъя, али бадӟым саклык висъяно Сарапулысь шоро-куспо но пичи ужбергатонлы. Угось бадӟым предприятиосын ӵошатыса, соослы огыр-бугыр экономикаын азинскыны, шуг-секытъёслэсь утиськыны капчигес, - вераз Александр Бречалов.Кивалтӥсьёс пыразы Сарапулысь «Лилия» огазеяськонэ. Туннэ со, Россиын гинэ ӧвӧл, кунгож сьӧрын но тодмо ини ирис сяська будэтэменыз. 2018-тӥ-2019-тӥ аръёсы бадӟым проектсэ улонэ пыӵатыны малпа. Выль теплица пуктонлы кошкоз 70 миллион манет. Отын 40 адямилы уж кылдоз. «Инвестируй в Удмуртию» форумын ортчиз шаермылэн луонлыкъёсыныз тодматскон. Отчы вуылӥзы Россиысь Правительстволэн Тӧроезлэн воштӥсез И. Шувалов, Россиысь Президентлэн Приволжск федерал округъя оскем муртэз М. Бабич.Мукетыз проект герӟаськемын дышетон удысэн. Сарапулысь педагогикая колледж, нылпи садэз огазеяса, комплекс кылдытыны ӵектэ. Со юрттысал дышетонъя выль стандартъёсты улонэ шаплы пыӵатыны, туала амалъёсын ӟеч ужась специалистъёсты будэтыны, нылпиослы ватсаса тодон-валан сётыны но инвалид пиналъёсын ӟечгес ужаны.И. Шувалов «Энергия» выль стадионэз учкемез бере дэмлаз: татын, пе, пиналъёслы Атыкай музъемез яратон мылкыд пыӵатонъя центр усьтыны умой луысал. А. Бречалов, Кам шурлэн выльдэм ярдуртӥз поръякузы, пусйиз:- Табере татын тросгес ужрадъёс ортчытоно. Адӟем кароно Воткинсклэсь. 7-тӥ мае, крезьгурчилэн П. Чайковскийлэн вордӥськем нуналаз, Вотка тымет дуре 10 сюрслэсь ятыр адями люкаське.Куноос вуылон нуналэ Кам шур дурын ярмарка ортчиз. Шаерысьтымы ужбергатӥсьёс пӧртэм вузъёссэс вайиллям. И. Шувалов отысь чечы, преник но пыдкутчан басьтытэк ӧз чида. Синмаськиз на вениклы но - соин, пе, урод кужымъёсты улляло.А. Бречалов верамъя, ярдурын быдэс удмуртиысь киужен вырисьёслы нимысьтыз инты висъяно: соос отчы ужъёссэс вайыны, вуз карыны мед быгатозы. Кытчы пононо уксёез? Емышъёс быгыльскоФорум йылпумъяськыса вуттӥз-а, ӧз-а - емышсэ сётӥз ини. Отын гожтэм огкылъя Сарапулысь электрогенераторной завод Карачаровской механической заводлы лифт лэсьтыны ёзъёссэ келяны кутскоз. Та огкыл юрттоз асьме предприятиын вуз поттонэз 2 поллы йылэтыны.«Иждрил» холдинг но Китайысь огазеяськон кенешизы мувӧй кысконъя туала оборудованиез ӵошен лэсьтыны. 2020-тӥ арын ӵош лэсьтэм буровой установкаослэн ӝыныез Ижын поттэмын луозы. Но талэсь азьвыл шоркарын усьтӥськоз сервисъя центр. Отын КНР-ысь вуттэм оборудованиез эскерылозы но тупатъялозы, ужасьёсты выль тӥрлыкен тодматозы.«Лукойл» огазеяськонлэн Удмуртиын 50 котыр заправкаосыз усьтэмын. Туэ со ачиз басьтӥськоз мувӧй кыскон борды. 3 интыын музъем узырлыкез утчан мытэмын ини.Та сяна, шаерамы кылдытэмын луоз Удмуртиез азинтонъя корпорация. Али бизнес удысэн герӟаськемын 5 министерство, эшшо 12-ез юрттӥське. Таин валче ужбергатӥсьёслэн трос дырзы быре, я сояз, я таяз ведомствое бызьылыса. Табере вань ужъёсты лэсьтыны, юанъёслы валэктон шедьтыны луоз одӥг интыын - Удмуртиез азинтонъя корпорациын.  Ольга Корепанова Туспуктӥз Э. Карипов    